নমস্য সুশীলকুমার দে’-মশায়ের 'বাঙলা প্রবাদ' এক আকর কোষগ্রন্থ। আমাদের আজকের আলোচ্য গ্রন্থখানির প্রণেতা সংস্কৃতসাহিত্যের প্রখ্যাত অধ্যাপিকা কল্যাণী দত্ত (১৯২৭-২০০৩) দে-মশায়ের সে-গ্রন্থ পড়ে এক দীর্ঘ প্রবন্ধ লেখেন। ১৯৯৯-এ শমীকবাবুদের ‘থীমা’ গ্রন্থাকারে তা প্রকাশ করেন, পুনর্মুদ্রণ ২০১২। ইনসাইড ব্লার্বে লিখেছেন, “বইয়ের আলোচনা বা রিভিউ কোনো বইয়ের জন্ম দেয় এমন সচরাচর নজরে পড়ে না, অন্ততঃ বাঙলা ভাষায়। সুশীলকুমার দে-র চিরায়ত ‘বাঙলা প্রবাদ’ সংকলন গ্রন্থটি পড়ার সময় কল্যাণী দত্ত দেখেছিলেন, এই মহাগ্রন্থে অন্তর্ভুক্তি পায়নি অনেক প্রবাদ; সংগৃহীত প্রবাদের মধ্যেও রয়ে গেছে পার্থক্য। এই সব নিয়েই ‘আরও বাঙলা প্রবাদ’ নামে এক সম্পূরক নিবন্ধ লেখেন ‘সাহিত্য পরিষদ পত্রিকা’-য় প্রায় চল্লিশ বছর আগে। প্রায়-হারিয়ে যাওয়া সেই সংকলনের সঙ্গে আরও কিছু জুড়ে দিয়ে জন্ম নিয়েছে এই বইঃ ‘প্রবাদমালা’।”